PTA-ma en baba veilig opgespoorHes-Mari en Sebstian Williams Hes-Mari Williams (28) en haar babaseuntjie Sebastian is veilig en ongedeerd gevind nadat hulle vir byna ŉ maand lank vermis was. Dessie Rechner, die stigter en direkteur van Pink Ladies, ŉ nie-winsgewende organisasie wat hom daarop toespits om vermiste persone op te spoor, het Donderdag aan Maroela Media gesê Williams, aanvanklik van Garsfontein in Pretoria, se familie het haar as vermis aangemeld nadat hulle vir ŉ geruime tyd nie van haar gehoor het nie. Na wat verneem word, het sy glo haar werk verloor en moes sy uit haar huis trek. Die Garsfontein-polisie, Pink Ladies, en Missing Children SA het Dinsdag die saak begin ondersoek, en plakkate met haar inligting versprei. “Sy het self gesien sy word gesoek, en het die polisie geskakel,” het Rechner gesê. “Sebastian was die heeltyd by haar en al twee is veilig en ongedeerd in Centurion gevind waar sy die afgelope tyd gebly het.” Rechner het gesê omstandighede rondom die saak is persoonlik van aard. “Sy het reeds onderneem om met haar familie in verbinding tree.” Rechner het almal bedank wat help soek en plakkate op sosiale media versprei het.